Aktrisa Meril Strip “Qattiqqo‘l xonim” filmini suratga olish jarayonida tushkunlikka tushib qolgani haqida so‘zlab berdi

“Qattiqqo‘l xonim” filmidagi ko‘ngilochar jurnalning bosh muharriri Miranda Pristli obrazi Meril Strip karyerasidagi eng taniqli rollardan biriga aylandi. Aktrisa filmda badfe’l boshliqqa aylanishi oson bo‘lmagani haqida Entertainment Weekly’ga bergan intervyusida ma’lum qildi.

“Men film ustida ishlayotganda tushkunlikda edim, – deydi Strip. – Rolga yaxshiroq ko‘nikishim uchun suratga olish ishlari orasida ham Miranda obrazidan chiqa olmadim. Shunday qilib, bir kuni kechki payt treylerimda yolg‘iz vaqt o‘tkazishimga to‘g‘ri keldi. Hamkasblarimning esa vaqtini ajoyib o‘tkazayotganini, kulayotganini eshitdim va o‘zimni juda dahshatli his qildim! Ammo bu boshliq bo‘lish evaziga to‘lanadigan narx edi”.
Iloji boricha aktrisaning obraz xarakteridan tashqariga chiqmaslik qarori Enn Xeteueyga yordamchining roliga ko‘nikishiga ham yordam berdi. Ennning ta’kidlashicha,  Strip shu qadar qo‘rqinchli tuyilganidan u doim qo‘rqib ketganini his qilgan. “Men undan qo‘rqishim uchun ataylab shunday qilayotganini bilar edim va buni qadrlardim. U mendan qahramonimni qidirayotganini sezar edim”, – deya qo‘shimcha qiladi Enn.

Shuningdek, aktrisa ushbu roldan bir necha bor rad etilganini ham aytib o‘tgan. Filmning rejissori Devid Frenkel Miranda yordamchisi rolini “Xotira kundaligi” filmining yulduzi Reychel Makadams ijro etishini xohlagan. Ammo u Xeteueydan farqli o‘laroq, ushbu rolga umuman qiziqish bildirmagan. Enn rolga da’vogarlar ro‘yxatida to‘qqizinchi o‘rinda bo‘lsa-da, qat’iyatliligi tufayli ham o‘z maqsadiga yetdi. Va u to‘g‘ri qaror qabul qildi – film muvaffaqiyatga erishdi, shuningdek, aktrisaga ham shuhrat keltirdi.